
פרוטוקול מס'  450
מישיבת ועדת החוקה, חוק ומשפט
מיום שני, י' באדר ב', התשס"ה (21 במרץ, 2005) בשעה 12:00


סדר היום:
הצעת חוק הכשרות המשפטית והאפוטרופסות (תיקון מס' 13) (הסכם בין הורים שאינם נשואים), התשס"ה-2005
הכנה לקריאה שניה ושלישית 

נכחו:

חברי הוועדה:
מכאל איתן - היו"ר
יצחק לוי

מוזמנים:

רונית צור - משרד הרווחה
עו"ד בר לבב - משרד הרווחה
עו"ד תומר כרמי – משרד המשפטים
עו"ד יפעת בויאר – המועצה לשלום הילד



יועצת משפטית: אפרת רוזן

מנהלת הוועדה: דורית ואג

קצרנית:  לאה קיקיון




הצעת חוק הכשרות המשפטית והאפוטרופסות (תיקון מס' 13) (הסכם בין הורים שאינם נשואים), התשס"ה-2005



היו"ר מיכאל איתן:

	 שלום לכולם , אני מתכבד לפתוח את הישיבה. הנושא על סדר היום - הצעת חוק הכשרות המשפטית והאפוטרופסות (תיקון מס' 13) (הסכם בין הורים שאינם נשואים), התשס"ה--2005. 

אפרת רוזן:

	זו הצעת חוק של חברת הכנסת אתי לבני. היא מתעכבת, ואמרה שתגיע עוד מעט. אנחנו בהכנה לקריאה השניה והשלישית. חוק הכשרות המשפטית והאפוטרופסות בעצם קובע שההורים הם האפוטרופסים הטבעיים של ילדיהם הקטינים. החוק קובע קשר בין ההורים לילדים שהוא לא תלוי בזיקה בין ההורים לבין עצמם, אלא קשור רק בזיקה בין ההורים לבין הילדים. 

	סעיף 24 לחוק מאפשר להורים שחיים בנפרד לעשות ביניהם הסכמים לגבי החזקת הילדים. הסעיף מפרט, בין היתר, הורים שחיים בנפרד, אם הנישואים שלהם אוינו, בוטלו - -

יצחק לוי:

	 מה זה "אוינו"? 

אפרת רוזן:

	שהנישואים שלהם בטלים מעיקרם. 

היו"ר מיכאל איתן:

	 אם הם לא יהודים. קתולים, למשל. שהמהמילה אין

אפרת רוזן:

	הסעיף מפרט מספר מקרים שבהם הורים שחיים בנפרד יוכלו לעשות הסכם לגבי החזקת הילדים. 

היו"ר מיכאל איתן:

	 לא צריך להיות כתוב פה שהכל כפוף לזה שזה לא פוגע בטובת הילד. 

אפרת רוזן:

	יש סעיף כללי שמדבר על טובת הילד. זה הסעיף שבא אחרי כן, סעיף 25. בכל מקרה, ההסכם הזה חייב להיות מאושר על ידי בית המשפט כדי שיהיה לו תוקף. הסעיף, משום מה, לא מונה הורים שחיים בנפרד ושהם לא נשואים. 

יפעת בויאר:

	יש כזו בעיה? כלומר, היה מצב שהורים שחיים בנפרד, ניסו לעשות הסכם ביניהם וזה לא אושר? 



אפרת רוזן:

	המצב בפועל- בתי המשפט פירשו את הסעיף כאילו הסעיף גם מונע את זה - - 

היו"ר מיכאל איתן:

	 זה יכול להיות. יכול להיות  מצב כזה ועוד איך .  יכול להיות מצב שהורים הגיעו להסכם שפוגע בטובת הילד, ובית המשפט התערב ואומר להם – ההסכם הזה לא מקובל. 

יפעת בויאר:

	זה סוגיה נפרדת. זה עניין נפרד. 

אפרת רוזן:

	מה שהיא שאלה זה האם היו מצבים שבהם הורים, שלא נישאו מלכתחילה, ניסו לעשות הסכם ולא אישרו אותו, כי הם לא רשומים בסעיף. מה שקרה הוא שבתי המשפט בפועל, לאורך השנים, פירשו את הסעיף כאילו הוא כולל בתוכו גם הורים שלא נישאו, ובגלל זה  - - 

תומר כרמי:

	אם  הם עמדו בשאר התנאים של החוק אז אישרו להם את זה. 

יצחק לוי:

	אבל מדובר כאן, כך אני מבין, על הסכם ראשון. אני מדגיש.  נניח שהיה כבר הסכם בבית המשפט, ומחליטים לשנות אותו. 

רונית צור:

	אפשר לשנות הסכם גם אם היה הסכם. 

יצחק לוי:

	אני לא מבין מה החידוש כאן. אם בין כך צריך אישור של בית המשפט. 

רונית צור:

	הדבר היחידי שלדעתי לא היה בחוק - זה מה שאני הצלחתי להבין, זה עצם העובדה שהורים שלא נישאו לעולם ויש להם ילד – זה מה שמוסיפים בחוק. 

יצחק לוי:

	 לעצם העניין – הרי כל דבר טעון אישור בית המשפט, בסופו של דבר? 

אפרת רוזן:

	הסכם. אבל הסעיף מפרט איזה הורים יכולים לעשות את ההסכם. השאלה היתה אם הרשימה הזו היא רשימה סגורה, והחשש היה שיפרשו את זה כאילו הרשימה היא רשימה סגורה, ורשימה זו לא מונה הורים שלא נישאו. 

היו"ר מיכאל איתן:

	 מה היה הסעיף הקודם ? 


אפרת רוזן: 

	הסעיף הקודם – "הורי קטין חיים בנפרד, בין שנישואיהן אוינו, הותרו, הופקעו, ובין שעדיין קיימים, רשאים להסכים ביניהם". זה מה שקיים עכשיו, ורוצים להוסיף: "ובין שלא נישאו". כלומר, גם הורים שמעולם לא נישאו יוכלו לעשות הסכם. 

יפעת בויאר:

	למעשה אנחנו מתאימים מצב שקיים גם היום, לחקיקה. 

היו"ר מיכאל איתן:

	 זה החוק? מי בעד העברת החוק? - 2 בעד. אישרנו את העברת החוק לקריאה שניה ושלישית. 

אפרת רוזן:

	אין הסתייגויות. 

יפעת בויאר:

	שאלת טובת הקטין היא שהם לא באו לידי הסכמה - - ? 

יצחק לוי:

	 אולי נוסיף את זה - שבית המשפט יבחן את טובת הקטין בהסכם הזה? 

אפרת רוזן:

	יש סעיף כללי שמדבר על טובת הקטין. 

יצחק לוי:

	לא, לא. הסעיף הזה מדבר על מצב שאין הסכמה.  מה איכפת לך להוסיף? 

היו"ר מיכאל איתן:

	 אבל כתוב כאן - הסכם כזה טעון אישור בית המשפט. בית המשפט הוא לא חותמת גומי.  

יצחק לוי:

	אז אנחנו מנחים את בית המשפט שהשיקול העיקרי שלו הוא טובת הקטין, לא טובת ההורים. היא גרה בצפון, הוא גר בדרום, הוא נכה והיא חולה - - 

היו"ר מיכאל איתן:

	אפשר להוסיף, אבל לדעתי כל התוספות הן מיותרת, כי זה שיקול דעת של בית המשפט. 

יצחק לוי:

	בוא תגיד לי מה כתוב בחוק, היום. 	

היו"ר מיכאל איתן:

	כתוב: "טעון אישור בית המשפט". 


יצחק לוי:

	יש סעיף כללי שמדבר על טובת הקטין? 

אפרת רוזן:

	יש את הסעיף לגבי ההסכם, אבל יש את העיקרון הכללי של טובת הקטין, שמחייב אותם. 
	
היו"ר מיכאל איתן:

	 איפה זה כתוב? 

יפעת בויאר:

	באמנה הבינלאומית. 

תומר כרמי:

	אם יורשה לי לומר - ההצעה שלך חשובה אבל יש תשובה כבר בחוק הקיים, ובכל מקרה זה לא התיקון שעומד כאן לפנינו. 

יצחק לוי:

	לא חשוב, אנחנו יכולים לעשות תיקון בסעיף. 
	
אפרת רוזן:
	
	אני חושבת שהוספה כזו דורשת מחשבה נוספת, ואני אגיד למה - - 

היו"ר מיכאל איתן:

	 תגיש הצעת חוק, שתדבר על טעמים של טובת הילד. הם מוסיפים כאן שלוש מילים: "ובין שלא נישאו". זה כל התיקון. 

יצחק לוי:

	 אני רוצה לטעון בפניך ובפני היועצת המשפטית שזה כן נוגע לחוק. אנחנו פה מרחיבים את האפשרויות של הסכם. 

תומר כרמי:

	לא, אנחנו מעגנים את המצב המשפטי הקיים. 

יצחק לוי:

	 גם עיגון של מצב משפטי קיים זה הרחבה של החוק. אתה מרחיב את החוק במקרה של אנשים לא נשואים, שהם פרודים. אלו מקרים של אנשים  שמרגישים הרבה פחות מחויבות. . 


היו"ר מיכאל איתן:

	לא של פרודים. 

יצחק לוי:

	הם פרודים, חיים בנפרד. 	

היו"ר מיכאל איתן:

	 כולם פה לא חיים בנפרד. 

יצחק לוי:

	 הבנתי, אבל אני אומר – מה המקרה שאנחנו מדברים עליו? – אנחנו מדברים על אנשים שחיים בנפרד, ושהם לא נשואים. 

היו"ר מיכאל איתן:

	 זה לא המקרה שאליו אנחנו מחוקקים. אנחנו מדברים על עוד קבוצה שלא היו נשואים. עליהם אנחנו מדברים. זה החידוש. 

יצחק לוי:

	 זה מה שאמרתי. הם לא היו נשואים והם חיים בנפרד. 

היו"ר מיכאל איתן:

	 לא אמרת את זה. 

רונית צור:

	אני רוצה להקריא סעיף – 25 "רשאי בית המשפט לקבוע את העניינים ...לטובת הקטין". 

יצחק לוי:

	כתוב: "היו הורי הקטין חיים בנפרד..." בשורה הראשונה. 

היו"ר מיכאל איתן:

	 זה היה קיים גם קודם. 

יצחק לוי:

	 בסדר, אבל אני אומר: הקבוצה הזו של האנשים היא הקבוצה, לכאורה, שמרגישה הכי פחות אחריות גם כלפי כל העניין, כי הם גם לא נשואים, הם לא היו צריכים לעבור שום תהליך של היפרדות. מי שהיה צריך היתר נישואין או "איון" – אני לא יודע מה זה, או הפקעת נישואין, הם כבר עברו תהליך. היו ילדים, היה תהליך, היה דיון. עכשיו הם באים לעשות הסכם, או הסכם חדש - - -

היו"ר מיכאל איתן:

	 מה זה רלבנטי, מה זה שייך? 

יצחק לוי:

	אני אגיד לך למה – כי זו פעם ראשונה שהאנשים האלה באים בנושא הילדים שלהם. 

היו"ר מיכאל איתן:

	מי אמר שזו פעם ראשונה? 

יצחק לוי:

	 מי שהותרו נישואיו על ידי גט - דנו בעניינו.  

היו"ר מיכאל איתן:

	אבל אחד שלא היה נשוי ועשה הסכם, ועכשיו הוא רוצה לשנות? 

יצחק לוי:

	אני אומר: בוודאי.  לכן אני אומר- צריך להיות יותר זהירים בנושא של טובת הילד. צריך להנחות את בית המשפט. 

היו"ר מיכאל איתן:

	 אני מוכן להיות יותר זהיר, אבל ראשית כל – נעביר את החקיקה. אני לא רוצה להעביר עכשיו, בקריאה שלישית, בהערת אגב, חוק שלא נוגע לעניין, מבחינתי. הוא לא קשור, כרגע. אני לא יודע מה ההשלכות. 

יצחק לוי:

	מה יכולות להיות ההשלכות? 
	
היו"ר מיכאל איתן:

	 אני לא יודע. 

יפעת בויאר:

	הרציונל של הסעיף שלא מדבר עד עכשיו על ...

היו"ר מיכאל איתן:

	 אני לא יכול כעת להכניס את המילים האלה בלי בדיקה. 

אפרת רוזן:

	אני חושבת שזה – בדיקה נוספת, כיוון שבעוד שברור שהם שוקלים את טובת הקטין, לקבוע את זה במפורש בחקיקה, זה יכול להטות את הכף לגבי איזה שיקול יותר חשוב ואיזה פחות חשוב, וזה מחייב, מבחינתנו, בדיקה, לראות איזה שיקולים, בפועל - - 

יפעת בויאר:

	דווקא הדברים האלה  מחזקים את דברי חבר הכנסת לוי.  


היו"ר מיכאל איתן:

	אני האחרון שיצטמצם בדל"ת האמות של הפורמליות.  אני משתדל תמיד להרחיב, אבל זה לא המקרה עכשיו. אם היינו עכשיו באמצע דיון בחוק ארוך, והיית אומר לי – בוא נתחיל לחשוב, הייתי אומר – כן. הביאו את החוק רק שנאשר אותו. 

יצחק לוי:

	אבל הדיון הוא דיון, מה זה משנה אם החוק ארוך או קצר?
 
היו"ר מיכאל איתן:

	 אני לא רוצה לפתוח את זה. 

יצחק לוי:

	 אז אני מבקש לאשר לי הסתייגות. אם אני לא מצליח לשכנע אותך, אני מבקש לאשר לי הסתייגות. 

היו"ר מיכאל איתן:

	 אני אומר כך, לגופו של עניין: אנחנו הוספנו כאן עכשיו עוד קבוצה.  מה שאתה אומר זה שאתה רוצה להכליל דבר חדש שיחול על כל הקבוצות, גם הקודמות. אבל זה שינוי יותר מדי גדול. 

יצחק לוי:

	 אבל הוא כל כך טריביאלי. זו לא איזו מהפכה. 

היו"ר מיכאל איתן:

	 הוא טריביאלי, אבל צריך לחשוב עליו. 

יצחק לוי:

	 אבל הוא כל כך טריביאלי שאני בכלל מתפלא שדנים בזה. זה לא שינוי גדול, זה שינוי גדול אבל הוא מובן, ברור. 

היו"ר מיכאל איתן:

	 אי אפשר שבחמש דקות נכניס את זה. 

יצחק לוי:

	אני מציע כך: נרשום הסתייגות. 

היו"ר מיכאל איתן:

	 אני מציע לך גם להגיש הצעת חוק כזו, מה איכפת לך? 

יצחק לוי:

	 בוא נראה אם ההסתייגות לא תעבור. 


אפרת רוזן:

	כדי שיהיה ברור לי הנוסח של ההסתייגות: אתה רוצה להוסיף את טובת הילד כשיקול שחייבים לשקול, כשיקול שבין יתר השיקולים תישקל טובת הילד? 

יצחק לוי:

	 בין יתר שיקוליו. כן. 

רונית צור:

	זה צריך להיות לא בין יתר שיקוליו אלא השיקול המכריע.  סעיף 25 אומר שאם לא באו ההורים לידי ההסכמה – זה השיקול המכריע בבית המשפט. 

יצחק לוי:

	 את צודקת. השיקול המכריע. 

תומר כרמי:

	סעיף 68 הוא סעיף מאד רחב, הוא מאפשר לבית המשפט אף מיוזמתו הוא, בכל עת, לנקוט באמצעים זמניים הנראים לו לשמירת ענייניו של קטין, אם על ידי מינוי אפוטרופוס זמני, או אפוטרופוס ...ואם בדרך אחרת. אני חושב שהסעיף הזה מכסה. 
אי חושב 

יצחק לוי:

	 לא מכסה. אתה מנחה פה את השופט. 

יפעת בויאר:

	מה שמעלה הרב לוי נובע מחוסר סימטריות בין הסעיפים. בסעיף אחד כן נשקלת טובתו של הקטין, וסעיף אחר - הרי חזקה על בית משפט שכאשר הוא בוחן הסכם כזה הוא בוחן את טובתו של הקטין ובכפוף לזה הוא מאשר או לא, אבל אני מסכימה שיש עם זה משהו שהוא לא סימטרי בחוק, שבסעיף אחד זה מוזכר במפורש, ובסעיף אחר זה לא מוזכר. 


יצחק לוי:

	יש עוד דבר שגורע את העניין – כי כשנכתוב שהם לא מסכימים – אז המבחן הוא טובת הילד. ואם הם מסכימים?  אז יכול להיות שפה הם מסכימים, אבל טובת הילד היא לא במרכז העניין, אלא ההסכמה. אז יש הסכמה של ההורים – בסדר. אם אין הסכמה במה יעסוק השופט? בטובת הילד. אבל אם הם מסכימים? יש פה חשש שההסכמה היא תהיה עיקר העניין, ואולי גם השופט לא ירצה להפר הסכמה, כי עד שמגיעים להסכמה זה דבר שהוא לא פשוט. לכן חשוב שיהיה כתוב על טובת הילד. 

רונית צור:

	מה שקורה היום הוא שמרבית השופטים כן מבקשים חוות דעת של אנשי מקצוע על ההסכמים. אם זה נראה להם. זאת אומרת, אם לכאורה, לשופט ההסכם נראה סביר פחות או יותר – הוא לא מבקש חוות דעת. לכן אני יכולה להבין את הכיוון של חבר הכנסת לוי. 

היו"ר מיכאל איתן:

	 אני מוכן לקבל את הכיוון אבל לא עכשיו. 

רונית צור:

	בפועל, היום – אם זה לא נראה לבית המשפט הוא מבקש תזכירים. 

תומר כרמי:
	
	בעצם, מה שאת אומרת זה שבמסגרת השיקולים הוא גם שוקל את טובת הילד. 

יצחק לוי:

	ברור, ברור. 

היו"ר מיכאל איתן:

	 רבותיי, תודה רבה. אנחנו בעד העברת החוק? עם הסתייגות של חבר הכנסת יצחק לוי. אני מודה לכם, הישיבה נעולה. 


הישיבה ננעלה בשעה 12:30
